
CSR kommunikáció az online térben. A legértékesebb romániai vállalati brandek vizsgálata

Kulcsszavak: CSR; ENSZ fenntartható fejlődési célok; Romániai vállalatok
A vállalati társadalmi felelősségvállalás (CSR) az 1950-es évektől kezdődően egyre nagyobb teret hódított meg magának világszerte, ami alól Románia sem volt kivétel, ugyanis mára sikeresen beépült a szervezeti megítélésbe. Ennek okai közé tartozik, hogy a társadalom hangsúlyosabban figyel a fenntartható jövő építésére építésére, ezért a vállalatok beépítették a PR és marketingkommunikációjukba a CSR-t, amely nem csak a zöld marketinget foglalja magába. Jelen kutatásban arra a kérdésre keresem a választ, hogy a romániai vállalatok milyen CSR tényezőkre fektetnek nagyobb hangsúlyt külső kommunikációjukban.
A vállalatok kiválasztásakor a Brand Finance-Brandirectory által készített listát használom, mely rangsorolja a Romániában működő, és CSR tevékenységet folytató top ötven vállalatot. A vizsgálat tárgyát az említett vállalatok hivatalos weboldalai, valamint az általuk fenntarthatósági jelentésük képezi. A kutatás módszertana tartalomelemzés, melyet kvantitatív és kvalitatív formában is elvégzek. A tartalomelemzés kódolásánál az ENSZ 2015. szeptemberi közgyűlésén elfogadott 17 fenntartható fejlődési célját veszem alapul. Ezekkel a célokkal fogom összehasonlítani a weboldalon és a fenntarthatósági jelentésben szereplő adatokat.



